Stóra lekamálið er loks að fullu upplýst Lágur þrýstingur hefur verið á vatni í Ólafsvík í allan vetur vegna leka í vatnslögn . Í gærkveldi fannst loks orsökin og geta því bæjarbúar átt von á því að ástandið fari að lagast og þrýstingur aukist á ný . „ Það hafa verið vandræði með þetta í allan vetur , síðan í september eða október . Það verður að viðurkennast og við þurfum jafnframt að biðjast afsökunar á því að við hefðum getað veitt meiri upplýsingar í þau skipti sem vatnsskortur hefur orðið . Við höfum ekki lent í svona vandamálum í langan tíma og því kom þetta vandamál okkur í opna skjöldu , “ segir Smári Björnsson bæjartæknifræðingur Snæfellsbæjar . Hann segir menn hafa áttað sig á því að um leka í kerfinu væri að ræða og að um 40 – 50 lítrar á sekúndu hafi verið að tapast , sem telst mjög mikið . „ Búnaður okkar til að sjá hversu mikið við fáum af vatni og hversu mikið við notum var ekki til staðar . Eftir áramótin höfum við verið að koma okkur upp mælibúnaði til að fylgjast með þessu , m.a til að koma í veg fyrir að sú staða komi upp að vatn þrjóti . “ Smári segir að búið sé að virkja þrjár nýjar lindir á vatnsverndarsvæðinu við Ólafsvík því grunur hafi meðal annars beinst að því að vegna lítilla rigninga frá því í haust hafi vatnsmagnið á svæðinu minnkað . „ Mælingar sýndu að við höfum verið að fá um 90 – 100 sekúndulítra , en um helmingur vatnsins var að tapast einhvers staðar í kerfinu . Það rann út úr lögninni og hvarf ofan í jörðina í stað þess að koma upp . Við náðum að þrengja svæðið niður í 300 metra radíus og fengum að lokum fulltrúa frá Vatnsveitu Hafnarfjarðar með tæki til að hlusta og staðsetja nánar staðinn á lekanum . Þeir fundu leka upp á 50 lítra á sekúndu . Við grófum niður á lekann og gerðum við þetta , “ segir Smári . Hann segir starfsmönnum bæjarins mjög létt að hafa fundið orsök vandans og vonast nú til þess að vandamálið sé úr sögunni . Smári bætir því við að TS Vélaleiga hafi nýverið byrjað framkvæmdir við að skipta út 1600 metrum í vatnslögninni til Ólafsvíkur . Búið er að kaupa efni í endurnýjun pípunnar sem komin er til ára sinna . Þá er einnig búið að leggja nýja vatnslögn til Hellissands . „ Vonandi náum við með öllum þessum aðgerðum að koma neysluvatnsmálunum í gott horf fyrir haustið . Það er okkar markmið , “ segir Smári að lokum .